|  |
| --- |
| Mødedato: 25. april 2022 kl. 12.00 – 13.30  Mødested: 1431 Frandsensalen/Emdrup A317  Mødeemne: 2. ordinære møde i Akademisk Råd Arts  Deltagere: Steffen Krogh, Peter Dalsgaard, Carsten Madsen, Annette Skovsted Hansen, Bo Kristian Holm, Niels Nørkjær Johannsen, Morten Nissen, Maja Hojer Bruun, Birgitte Poulsen, Elisabeth Kjær Sørensen, Jeanette Kusk, Xenia Børsen, Johnny Laursen, Andreas Roepstorff, Claus Holm**,** Marie Lund, Anne Larson, Lars Bo Gundersen, Claus Holm, Ole Jensen, Bjørg Kjær, Else Thousig, Lotte Varnich, Unni From (til kl. 13.00), Liselotte Bærentsen, Rasmus Rosenkrands Holleufer  Observatører: Henrik Nitschke  **Afbud**: Ning de Connick-Smith, Katharina Juhl Haslund (barsel), Theis Bendixen, Kirstine Haurum Hansen**,** Steen Weisner, Ivy Kirkelund, Tina Pabst, Rikke Bjørn Jensen  Referat: Ulla Gjørling  Sekretariat: Ulla Gjørling |

# DAGSORDEN

# Godkendelse af dagsorden

Johnny Laursen (JLA) takkede for de mange tilkendegivelser, som han har modtaget vedrørende dekanskiftet.

# Regnskab 2022 og ØR1

*Mathias Madsen (MM) deltog under behandlingen af punktet*

Udvalgene efterlyste bilagsmaterialet, som efterfølgende er uploadet til First Agenda.

Regnskab 2022

Årsregnskab 2022 endte med et underskud på 6 mio. mod et estimeret underskud på 10 mio. kr. ved ØR3. Hovedårsagerne til underskuddet er et betydeligt fald i STÅ pga. lavere optag end forventet. Desuden har de studerende i højere omfang end tidligere takket nej til tilbudt plads, og studenterperformancen er forringet i forhold til det budgetterede. Endelig har udviklingen i lønstigningen været højere end budgetteret.

Den ordinære drift var udfordret af stigende energipriser og øget inflation. En kraftig tilbageholdenhed har imidlertid betydet, at Arts har kunnet holde driftsbudgettet lavere end budgettet.

Der har været god udvikling i forbrug af eksternt hjemtag.

På institutniveau ses, at IKS er ramt hårdest af udviklingen med et underskud på 10 mio. kr. DPU ender på et underskud på 6 mio. kr., mens IKK ender med et lille overskud på 3 mio. kr. Sammenlignet med dette havde IKK i 2021 et overskud på 17 mio. kr.

Den langsigtede økonomi

Fakultetets resultatmål skal i fireårsbudgettet gå fra minus 6 mio. kr. årligt til et overskud på 2 mio. kr. årligt. Det virker umiddelbart ikke voldsomt, men faldende STÅ og bortfald af USM-midler betyder et reelt fald i indtægterne på ca. 70 mio. kr. årligt, hvoraf 50 mio. kr. er på lønmidler på delregnskab 1.

ØR1

De overordnede tendenser er, at en række ting af midlertidig karakter trækker i en positiv retning. Inflationen er holdt op med at stige og er måske faldende. Energipriserne er faldet siden udarbejdelse af budgettet, hvilket giver luft i 2023 men ændrer ikke langtidsprognosen, hvor et fald allerede var forudset. Endelig er STÅ-performancen igen på vej op i de foreløbige tal, som ses nu. Det ændrer ikke langtidsudfordringen, da der blot er tale om fremskudt indtægt; ikke en øget indtægt.

JLA kommenterede, at fakultetet har bremset, så ”der ligger dækrester efter os på motorvejen”. Derfor et det vigtigt, at de kommende tiltag skaber råderum til, at institutterne kan vende tilbage til en mere normal driftssituation. Et så lavt driftsniveau, som er tilfældet nu, er ikke holdbart i længden. Han understregede, at de store indtægtstab sker på uddannelsessiden, hvorfor det også er her, aktivitetsniveauet skal reduceres.

Anne Larson (AL) spurgte, om DPU rammes af yderligere afskedigelser. MM svarede, at DPU blev ramt hurtigt, men også allerede har ageret på indtægtstabet, hvorfor behovet nu er tilpasning af aktivitetsniveau til antal medarbejdere. JLA tilføjede, at med tilpasningen på personalesiden på DPU, må instituttet antages at være i mål for så vidt angår den økonomiske tilpasning. Det, som udestår, er tilpasningen af uddannelsesaktiviteten til den forhåndenværende stab. Han tilføjede, at man naturligvis aldrig kan garantere, at der ikke sker uforudsete forskydninger i optag eller andre forhold, som er vigtige for økonomien.

Lars Bo Gundersen (LBG) spurgte, hvordan det er muligt allerede på nuværende tidspunkt at måle på studenterperformance. MM svarede hertil, at STÅ-året løber fra august til august, hvorfor man nu er halvvejs. Resten er prognoser.

# Status for strukturelle tilpasninger til Arts’ langsigtede økonomi

Unni From (UF) om IKK

UF fortalte, at der ikke er nyt ift. meldinger fra tidligere. IKK søger at udnytte, at instituttet rammes senere, hvorfor der er tid til at tilpasse aktivitetsniveauet. Man ser på reduktioner i antal tilvalg og vil på sigt se på de små kandidatuddannelser. Der er dog ift. sidstnævnte forhåbentligt tid til at afvente de politiske reformer. Store afdelinger er bedt om at lave større hold, hvilket betyder meget for timeforbruget. Genbesættelsesgraden bliver reduceret betydeligt.

Claus Holm (CH) om DPU

Pga. fratrædelser er der færre medarbejderressourcer, hvorfor antallet af arbejdsopgaver skal tilpasses svarende til 11.000 timer – et tal, man har gjort sig umage for at validere. Det er en vanskelig opgave, da det indebærer at give afkald på noget, som bidrager til uddannelseskvalitet. Indstillingen bliver i morgen (26. april) offentlig for alle medarbejdere på DPU. Dekanen har nikket til, at det ser ud til, at DPU med de foreslåede tiltag kan komme i mål med den nødvendige reduktion. Indstillingen er i drøftelse frem mod 2. juni, hvorefter institutledelsen træffer beslutning.

Indstillingen består af to greb; en organisatorisk tilpasning og en uddannelsestilpasning. Det foreslås at reducere fra 6 til 4 afdelinger, men der er ikke sat navne på hvilke afdelinger. Uddannelsestilpasningen har forskellige delelementer; samlæsning, sammenlægning og reduceret udbud af uddannelse med fokus på de mindre uddannelser for at skabe økonomisk bæredygtigt optag. CH understregede, at der ville være rum for en stor inddragelse som led i disse overvejelser.

Andreas Roepstorff om IKS

Der arbejdes i to parallelle spor, som ikke er 1-1 koblet og heller ikke er uafhængige af hinanden. Der skal ske en tilpasning af økonomien, og der skal som konsekvens ske en tilpasning af uddannelsesaktiviteterne. Der er i efteråret 2022 indgået aftaler om frivillige fratrædelser, som får effekt fra 2024. Samtlige stillingsopslag er stoppet, og genbesættelser sker p.t. stort set ikke. Endelig er DVIP trimmet væsentligt ned. Alle afdelinger har skåret driftsudgifter helt i bund, og det er nødvendigt på sigt at skrue op for dette igen. I 2023 og 2024 ser instituttet ud til at kunne ramme budgetterne og gå i balance fra 2025. Det ser ikke ud til, at man skal ud i dramatiske scenarier, men på den lange bane er der væsentlige udfordringer, som skal adresseres.

Ift. reduktion i undervisningsaktiviteter ser samtlige afdelinger på, hvordan de kan skære ned på undervisningsaktiviteter, således at de nødvendige timer kan identificeres. Dette sker fx via samlæsninger og reduktioner, som koster på valgfrihed og linjer. Endelig ser man på nogen af de mange små uddannelser. Processen har betydet, at institutledelsen nu ser mere på tværs af afdelingerne, og AR vurderer, at man kan finde de nødvendige timer.

Det overvejes at stoppe optag på Brasiliansk BA i sommeren 2024, lige som man også ser på indisk, kinesisk, russisk, japansk, som har lavt optag men samtidig har centrale kompetencer globalt set lige nu.

Semesterforløb og undervisningsformater gentænkes på den længere bane.

JLA tilføjede, at medarbejdere tidligere har udtrykt bekymring for, om besparelser på timer betyder en ny runde afskedigelsesrunde. Det er vigtigt at sige, at der er tale om økonomiske tilpasninger for at nå være budgetmål i fireårsbudgettet. Som konsekvens er det derefter nødvendigt at spare på aktivitetsniveau på uddannelsesområdet, medmindre man ønsker at reducere på forskningen. Han mindede udvalgene om arbejdstidsaftalen og bestræbelserne i den forbindelse for at komme i balance ift. undervisningsaktiviteter. Reduktionen i uddannelsesaktiviteterne handler derfor om at beskytte 60/40. Han advarede mod at iværksætte for komplekse uddannelsesløsninger, som kræver stort ressourceforbrug for VIP og TAP

Marie Lund (ML) bad UF uddybe kommentar om de små kandidatuddannelser og spurgte om det varslede en justering af antal afdelinger.

Anette Skovsted (AS) spurgte til øget sprogudbud, som understøttes af national sprogstrategi og tilkendegav, at afdelingen gerne ville udbyde mere i en lignende konstruktion og spurgte i den forbindelse, om der på den måde var mulighed for at tjene penge.

UF svarede, at opmærksomheden på de små kandidatuddannelser er i forlængelse af det notat, som blev præsenteret for FAMU/FSU på de seneste møder efter fakultetsledelsens februar-seminar, men at der ikke er konkrete planer endnu. Hun tilføjede, at det i forlængelse af arbejdet i HUM-taskforcens arbejde er oplagt at se på muligheder for uddannelsessamarbejde på tværs af universiteter. Hun bekræftede, at der er rigtig meget bevågenhed på sprogområdet, og svarede til spørgsmål om antal afdelinger, at den grad af konkretisering er der ikke tale om endnu. Hun ville dog ikke udelukke noget på forhånd.

JLA mindede rådene om, at de har modtaget notatet fra fakultetsledelsesseminaret fra slutningen af februar, og at det rummer nogle af de muligheder, som man på institutterne arbejder med. Han tilføjede, at med faldende optag, vil kandidatholdene gradvist blive mindre, end de er nu, og at økonomien således forværres, når små årgange bevæger sig gennem uddannelsen. Hvis forskningen skal beskyttes, skal der ved de gradvist færre medarbejdere reduceres i undervisningsforbruget.

LBG spurgt, om man lukker uddannelserne, når afdelinger lægges sammen, hvilket CH afkræftede.

Maja Hojer Bruun (MHB) bemærkede, at normtimer og faktiske timer ikke er det samme. En ændret afdelingsstruktur kan måske betyde flere timer forbrugt, hvorfor den enkelte medarbejder måske ikke bliver aflastet.

CH svarede, at udkastet er drøftet i LSAU, som var optaget af, at der er en overgangssituation, såfremt udbud reduceres, som kan betyde øget tidsforbrug, og man har aftalt at se på, hvordan det evt. kan tilrettelægges, og hvilke ressourcer der skal benyttes hertil, men at hovedformålet med de foreslåede tiltag er, at der ikke skal komme flere opgaver til.

Niels Nørkjær Johannsen (NNJ) bemærkede, at det var vigtigt, at man bruger den til rådighed værende tid til at finde de bedst mulige løsninger og ikke forhaster sig.

AR kvitterede og sagde, at frivillig fratrædelse skaber et rum for handling, og at fokus netop er på at skabe handlerum. Nogle justeringer i uddannelsesaktiviteter kræver ændringer på lang bane, andet kan ændres på den korte bane, og at der er behov for at se på begge dele samtidig.

LBG kommenterede de to budgetter – penge og timer, og at der er en skarp bagkant på pengebudgettet, mens timebudgettet efter hans opfattelse har en blødere bagkant. Han ville gerne udskyde afviklingen af timepuklen.

Jeanette Kusk (JK) bemærkede, at fakultetet er skåret helt ind til benet, og opfordrede til at kæmpe for ordentlige politiske, strukturelle ændringer af universitetsområdet og til at sige fra, når der sker politisk betingede ændringer.

JLA kvitterede afslutningsvis for den store indsats, som gøres overalt for at få økonomi og timeforbrug tilpasset.

# Eventuelt

Intet at bemærke.